hotchpotch/miracl-hf-unified huggingface dataset:
Preity Zinta
Preity Zinta (s. 31. tammikuuta 1975 Shimla, Himachal Pradesh, Intia) on intialainen näyttelijä. Zinta on esiintynyt sekä Bollywoodin hindituotannoissa että telugun- ja englanninkielisissä elokuvissa. Valmistuttuaan kriminaalipsykologiasta hän debytoi elokuvassa "Dil Se" vuonna 1998, jota seurasi rooli elokuvassa "Soldier" samana vuonna. Näistä rooleistaan Zinta palkittiin Filmfaren parhaan naistulokkaan palkinnolla.
Zinta sai ensimmäisen Filmfaren parhaan näyttelijän palkinnon vuonna 2003 roolistaan draamassa "Kal Ho Naa Ho". Sen jälkeen hän näytteli kahdessa menestyselokuvassa; tieteiselokuvassa "Koi… Mil Gaya" ja romanttisessa elokuvassa "Veer-Zaara". Näiden jälkeen "Salaam Namaste" ja "Kabhi Alvida Naa Kehna" ovat olleet myös kansainvälisiä menestyksiä ja tehneet Zintasta yhden hindielokuvan tärkeimmistä näyttelijättäristä.
Elokuvauransa lisäksi Zinta on kirjoittanut kolumneja BBC News Online South Asialle, näyttelee säännöllisesti teattereissa ja omistaa yhdessä entisen poikaystävänsä Ness Wadian kanssa Intian Premier Leaguen krikettijoukkueen Kings XI Punjabin.
Zinta avioitui liikemies Gene Goodenoughin kanssa yksityisseremoniassa Los Angelesissa 29. helmikuuta 2016.
Khomas
Khomas on yksi Namibian neljästätoista alueesta. Sen pinta-ala on 36 964 neliökilometriä ja siellä on 342 141 asukasta (vuonna 2011). Se on Namibian selvästi tiheimmin asuttua aluetta. Khomasin pääkaupunki on koko maan pääkaupunki Windhoek.
Khomas on yksi kolmesta alueesta, jolla ei ole rantaviivaa eikä ulkomaan rajaviivaa. Siellä on ollut aiemmin kaivostoimintaa, mutta se on menettänyt merkityksensä.
Immanuel (joulunäytelmä)
Immanuel on Nurmeksen kaupungin keskustassa esitettävä katunäytelmä. Se esitetään aina joulunaatonaaton iltana. Esittäjät ovat paikkakuntalaisia harrastajia.
Jouluevankeliumiin perustuvan näytelmän on kirjoittanut Eeva Vainio. Vainion ja Rauha Kejosen runoihin sävelletyn Seppo Paroni Paakkunaisen musiikin toteutus ulkona lumen keskellä on nurmekselaisille tärkeä joulun vieton aloitus.
Esitys alkaa Maariankadulta, ja tapahtumapaikat ovat Kirkkopuiston ympäristössä. Nurmeksen keskustan valot sammutetaan, ja pimeyttä valaisevat vain elävät tulet ja näyttämöpaikkojen valot. Valoilla ja musiikilla on näytelmässä tärkeä osa.
Immanuelin ohjaaja vaihtuu yleensä kolmen vuoden välein. Ohjaajina ovat olleet muun muassa Ilkka Bäckman, Juha Iso-Aho, Varpu Hartikainen, Kirsi Huotari, Matti Pajula, Mikko Lammi ja Janne Suutarinen. Vuosina 2017 ja 2018 ohjaajana on ollut Emilia Pokkinen. Musiikin on säveltänyt Paroni Paakkunainen.
Ensimmäisen kerran Immanuel-näytelmää esitettiin 1989. Tulloin odotettiin muutamaa kymmentä katsojaa, mutta yleisöä tuli 2500.
Draaman taustalle perustettiin kannatusyhdistys Nurmes-talolla Immanuelin päivänä, 28. helmikuuta 1991. Ensimmäiseksi puheenjohtajaksi valittiin Maija-Liisa Kettunen ja sihteeriksi Juha Iso-Aho. Näytelmä on osa Nurmeksen Joulumusiikki -tapahtumasarjaa.
Jeanette Kessler
Jeanette Anne Kessler-Riddell (o.s. Kessler, 4. lokakuuta 1908 Null, Aberdeenshire, Skotlanti – 1972) oli brittiläinen alppihiihtäjä. Kessler edusti Isoa-Britanniaa alppiyhdistetyssä Garmisch-Partenkirchenin talviolympialaisissa 1936 ja sijoittui kahdeksanneksi. Innsbruckissa vuonna 1933 pidetyissä alppihiihdon MM-kisoissa Kessler voitti pronssia alppiyhdistetystä. Pujottelussa hän oli neljäs ja syöksyssä viides. Kahta vuotta aiemmin MM-kisoissa hän sijoittui syöksyssä neljänneksi. Kessler oli naimisissa alppihiihtäjä-kirjailija James Riddellin kanssa.
Vebjoern Berg
Vebjoern Berg (s. 1980 Hamar) on norjalainen kivääriampuja.
Berg on saavuttanut neljä kultaa, kaksi hopeaa ja yhden pronssin MM-kilpailuissa Lahdessa 2002 ja Zagrebissa 2006. Olympialaisissa Pekingissä 2008 hän ampui 50 m pienoiskiväärin makuussa neljänneksi, asentokilpailussa kahdeksanneksi ja 10 m ilmakiväärissä sijalle 22.
Valerian Sauveplane
Valerian Sauveplane (s. 1980 Montpellier) on ranskalainen kivääriampuja.
Sauveplane on saavuttanut poikien sarjassa pronssia MM-kilpailuissa Barcelonassa 1998 50 m pienoiskiväärin asentokilpailussa. Olympialaisissa Pekingissä 2008 hän oli kuudes 50 m pienoiskiväärin makuussa ja seitsemäs asentokilpailussa.
Jon St. John
Jon St. John on yhdysvaltalainen ääninäyttelijä. Hän aloitti uransa vuonna 1975 radio-DJ:nä Pohjois-Carolinassa. Hän sai paikan tuotanto-ohjaajana useille amerikkalaisille radioasemille äänitaitojensa ja teknisten kykyjensä vuoksi. St. John tunnettiin myös radiopersoonana monena vuotena, viimeisimpänä K-EARTH 101 -kanavalla Los Angelesissa. Hän tajusi, että voisi käyttää äänenkäyttötaitojaan myös muilla alueilla ja on sen jälkeen antanut äänensä monelle videopelihahmolle, tunnetuimpana Duke Nukem.
Kaikkien pyhien kirkko (Tvrdošín)
Kaikkien pyhien kirkko on katolinen kirkkorakennus Tvrdošínissä Slovakiassa. Se on osa Unescon maailmanperintöluettelon kohdetta Slovakian Karpaattien puukirkot.
Kirkko rakennettiin 1400-luvun jälkipuoliskolla. Nykyisen renessanssityylinsä se sai 1600-luvulla. Vuosien 1986–1993 aikana kirkolle tehtiin laajamittainen peruskorjaus. Korjaustyöt palkittiin vuonna 1995 kulttuurijärjestö Europa Nostran palkinnolla.
Kirkon suorakulmainen laiva on yhdistetty neliönmuotoiseen presbyteerioon ja pohjoisseinältään pieneen sakastiin. Gotiikan vaikutukset näkyvät kirkossa läntisen ja eteläisen portaalin muodossa. Kirkon katto on tunnuspiirteinen korkea satulanmuotoinen paanukatto. Pieni kahdeksankulmainen torni on lisätty 1800-luvulla.
Protestantit muokkasivat kirkon ulkonäköä 1600-luvun puolivälissä, kun kirkko oli väliaikaisesti heidän hallussaan. Uusi holvitettu portaali siirsi rakennuksen arkkitehtonisen painopisteen läntiseltä sivulta eteläiselle sivulle. Alkuperäisiä pieniä ikkunoita suurennettiin ja alttaria valaistiin tuplaikkunalla. Samalta aikakaudelta ovat peräisin myös monet sisätilojen maalauksista. Presbyteerioon on maalattu aidonnäköinen taivas, joka laajenee esittämään neljää evankelistaa. Laivassa on maalaus, joka esittään Pyhää Yrjöä, ja renessanssiaikainen ornamentti. Sisustukseen kuuluu myös protestanttisen papin Gaspar Kodan patsas.
Thomas Farnik
Thomas Farnik (s. 1967 Wien) on itävaltalainen kivääriampuja ja maailmanmestari.
Farnik on saavuttanut MM-kilpailuissa Zagreb 2006 yhden kullan, kaksi hopeaa ja yhden pronssin. Olympialaisissa hän on edustanut maataan viidesti Barcelonasta lähtien.
Miloš Krasić
Miloš Krasić (, s. 1. marraskuuta 1984 Kosovska Mitrovica, Jugoslavia) on serbialainen jalkapalloilija, joka edustaa Puolan pääsarja Ekstraklasassa pelaavaa Lechia Gdańsk ja Serbian maajoukkueessa. Hänen pelipaikkansa on keskikentän oikealla laidalla.
Kosovska Mitrovicassa Kosovon alueella syntynyt Krasić aloitti jalkapalloilun kotikaupunkinsa seuran Rudarin joukkueissa. 14-vuotiaana hän siirtyi Vojvodinaan, jossa hän teki ensiesiintymisensä Serbia ja Montenegron ykkösliigassa kaudella 2000–2001. Hänet nimitettiin lopulta joukkueen kapteeniksi vain 19-vuotiaana.
Vuonna 2004 Krasić siirtyi Venäjälle TsSKA Moskovan joukkueeseen, jonka kanssa hän on saavuttanut Venäjän valioliigan mestaruuden vuosina 2005 ja 2006, Venäjän cupin vuosina 2005, 2006 ja 2008 ja UEFA Cupin vuonna 2005.
Elokuussa 2010 Krasić teki nelivuotisen sopimuksen Juventuksen kanssa. Lehtitietojen mukaan joukkue maksoi hänestä 15 miljoonan euron siirtokorvauksen.. Monien Juventus-kannattajien mielestä Krasić oli kotidebyytissään ottelun paras pelaaja, kun Juventus pelasi Sampdorian kanssa 3-3 tasapelin. Sama tahti jatkui pitkälle kauteen 2010-2011, mutta seuraavalla kaudellaan hän jäi katsomon puolelle.
Elokuussa 2012 Fenerbahçe hankki serbin Juventuksesta 7 miljoonalla eurolla. Hän allekirjoitti neljän vuoden sopimuksen, jolla hän tienaa 2,3 miljoonaa euroa kaudessa.
Krasić pelasi Serbia ja Montenegron ja Serbian alle 21-vuotiaiden maajoukkueessa ja olympiajoukkueessa. Hän osallistui alle 21-vuotiaiden EM-kilpailuihin vuosina 2004, 2006 ja 2007 ja olympialaisiin vuonna 2004. Vuosien 2004 ja 2007 EM-kilpailuissa Serbia sijoittui hopealla, mutta vuoden 2004 turnauksessa Krasić ei pelannut minuuttiakaan ja vuonna 2007 turnaus keskeytyi hänen osaltaan loukkaantumiseen jo ensimmäisessä ottelussa.
Ensiesiintymisensä Serbian maajoukkueessa Krasić teki harjoitusottelussa Norjaa vastaan 15. marraskuuta 2006. Sittemmin hän on pelannut joukkueessa vuoden 2008 EM-kilpailuiden ja vuoden 2010 MM-kilpailuiden karsinnoissa.
If I Were a Boy
If I Were a Boy on alun perin Brittany Jean Carlsonin, tunnettu paremmin artistinimellään BC Jean, levyttämä ja säveltämä kappale, jonka Beyoncé Knowles levytti myöhemmin albumilleen "I Am... Sasha Fierce", sekä ko. albumilta julkaistu single.
Omusati
Omusati on yksi Namibian neljästätoista alueesta. Se sijaitsee Namibian pohjoisosassa Angolan rajalla. Sen pinta-ala on 26 551 neliökilometriä ja siellä on 243 166 asukasta (vuonna 2011), joten se on väkimäärältään yksi maan kolmesta suurimmasta alueesta.
Omusatin pääkaupunki on Outapi. Omusati on maanviljelysaluetta, jossa kasvatetaan ennen kaikkea helmihirssiä eli "mahangua".
Tvrdošín
Tvrdošín on kaupunki Slovakiassa, Žilinan alueella. Se on Tvrdošínin piirin pääkaupunki. Kaupungin pinta-ala on 56,553 neliökilometriä ja asukkaita siellä on 9 402 (2006).
Tvrdošín sijaitsee Pohjois-Slovakiassa Oravska Vrchovina -vuoriston juurella. Kaupungista on matkaa Puolan rajalle noin kymmenen kilometriä. Orava-joki virtaa kaupungin halki. Keskustaajaman lisäksi Tvrdošíniin kuuluu kaksi muuta asutuskeskusta: Krásna Hôrka ja Medvedzie. Kaupunki mainittiin Zoborin dokumenteissä ensimmäisen kerran vuonna 1111 ja kuningas Béla III:n papereissa vuonna 1183. Kuninkaallisen vapaakaupungin aseman Tvrdošín sai vuonna 1369.
MPS Finland Consulting
MPS Finland Consulting Oy on liikkeenjohdon konsultointiin erikoistunut yritys. MPS:n palveluita ovat mm. rekrytointi, ylimmän johdon ja hallitusjäsenten suorahaku, johtoryhmätyön ja esimiestyön kehittäminen, hallitustyön kehittäminen, organisaatiotutkimukset, muutoksen johtaminen ja uudelleensijoittumisvalmennus. Yhtiön liikevaihto vuonna 2007 oli 12 miljoonaa euroa.
MPS on suomalaisomisteinen konsultointiyritys, joka on perustettu vuonna 1975. Suomessa MPS:llä on toimistot Helsingissä, Turussa, Tampereella ja Oulussa, joissa työskentelee noin 120 henkilöä. Suomen lisäksi MPS:llä on toimipisteitä 15 maassa (Ruotsi, Norja, Tanska, Viro, Latvia, Liettua, Venäjä, Puola, Saksa, Ranska, Italia, Kiina, Japani, Malesia, Thaimaa).
Mä oksalla ylimmällä
Mä oksalla ylimmällä on Jack Witikan ohjaama elokuva vuodelta 1954.
Elokuvakuva kuuluu lajityyppiin, jossa kerrotaan tunnetun runoilijan tai säveltäjän romanttisesta suhteesta. Elokuva kertoo säveltäjä Gabriel Linsénistä ja hänen kuvitteellisesta rakkaudestaan oopperalaula Marina Sawinaan. Linsen opiskeli Leipzigissa, jonne tapahtumat juonessa sijoittuvat, joskin kuvauspaikkana on idyllinen Porvoo. Aiempi saman lajin elokuva oli "Ballaadi", joka oli toteutettu täysin Erik Dahlbergin käsikirjoituksen pohjalta. Tätäkin elokuvaa varten tuottaja T. J. Särkkä osti Dahlbergilta käsikirjoituksen, mutta se toteutettiin vasta kymmenen vuoden kuluttua ja Walentin Chorellin Jack Witikan niin paljon muokkaamana, että Dahlberg esitti loukaantumisensa julkisesti.
Aikalaiskriitikoista Martti Savo eli Modest Savtschenko (Työkansan Sanomat) oli kirjoituksessaan sitä mieltä, että katsojat suhtautuisivat elokuvaan historiallisena totuutena ja saisivat päähenkilöstä siten täysin väärän kuvan, vaikka tuotantoyhtiö kertoi, että aihetta on käsitelty vapaasti. Jörn Donner kiitti kuitenkin sitä uskottavasta ajankuvasta, tarinan kerronnan filmillisesti kekseliäisyydestä ja arvioi koko elokuvaa huolitelluksi ajanviete-elokuvaksi. Valma Kivitie (Elokuva-Aitta) puolestaan huomautti: ”Kumman kapeaksi se - - on jäänyt ja henkilöt enemmän luonnosmaisiksi kuin vereviksi, eläviksi ihmisiksi.”
Erään 2000-luvun kriitikon mukaan elokuva ei kuulu lajityyppinsä imelimpiin, vaikka pääosanäyttelijä on ”korea Martti Katajisto”. Toisen mukaan elokuvan sisältö on vähäinen, mutta kuori on korea ja aistillinen.
Jari-Pekka Lehtonen
Jari-Pekka Lehtonen (s. 19. lokakuuta 1976) on suomalainen entinen salibandyn pelaaja. Hän on toiminut aktiiviuransa jälkeen SSBL Salibandy Oy:n markkinointipäällikkönä ja Salibandyliigan toimitusjohtajana
. Lehtosen saavutuksiin kuuluvat ennätykselliset 11 salibandyn SM-mitalia, yli sata miesten maaottelua ja kuusi arvokisamitalia, joista kirkkaimpana EM-kulta vuodelta 1995. Kuusi Lehtosen SM-mitaileista on mestaruuksia. Hän ehti urallaan edustaa Josbaa, Oilersia, HIFK:ta, Rangersia ja SSV:tä.
Gustaf Strengell
Gustaf Strengell (30. toukokuuta 1878 Kymi – 22. elokuuta 1937 Helsinki) oli suomalainen arkkitehti ja arkkitehtuurikriitikko.
Strengellin vanhemmat olivat lääketieteen ja kirurgian tohtori, piirilääkäri Gustaf Wilhelm Strengell ja Hildegard Maria Lundberg. Hän valmistui ylioppilaaksi Nya svenska läroverketistä 1896, filosofian kandidaatiksi 1899, maisteriksi 1900 ja arkkitehdiksi 1902. Strengell toimi vuonna 1903 Charles Harrison Townsendin arkkitehtitoimiston palveluksessa Lontoossa.
1900-luvun alussa Strengell oli yhteistyössä arkkitehti Sigurd Frosteruksen kanssa. Vuonna 1902 he perustivat yhteisen arkkitehtitoimiston. Molemmat olivat 1900-luvun alussa aktiivisia Euterpe-ryhmän jäseniä. He kannattivat rationalismia ja vastustivat Suomessa vallinnutta kansallisromanttista suuntausta. He aikoivat osallistua yhdessä vuonna 1904 Helsingin rautatieaseman suunnittelukilpailuun, mutta Strengell ei saanut osuuttaan valmiiksi määräpäivään mennessä, ja Frosterus jätti kilpailuehdotuksen yksinään. Kilpailu ratkesi kuitenkin kansallisromanttista tyyliä edustaneen Eliel Saarisen ehdotuksen voittoon.
Strengell toimi Suomen taideteollisen yhdistyksen museon sihteerinä 1901–1918 ja intendenttinä 1911–1918 sekä Suomen Taideyhdistyksen gallerian intendenttinä 1914–1918. Hän toimi lisäksi taideteollisten tuotteiden esittelijänä ja kauppiaana. Vuonna 1908 perustettiin Strengellin aloitteesta Ab Egna hem – Oma koti Oy -niminen yhtiö, joka rakensi Tapanilassa ja myöhemmin Kulosaaressa paikallisilta maanhankintayhtiöiltä Puistokylä Oy:ltä ja Ab Brändö Villastadilta ostamilleen palstoille omakotitaloja, jotka myytiin sitten vähittäismaksulla ostajille.
Irreplaceable
"Irreplaceable" on R&B-laulaja Beyoncén single hänen "B'Day"-albumiltaan.
Jiri Veistola
Jiri Veistola (s. 21. maaliskuuta 1988 Vantaa) on suomalainen jääkiekkoilija, joka pelaa Mestis-joukkue Espoo Unitedissa. Hän toimii joukkueen varakapteenina. Veistola on pelipaikaltaan oikea laitahyökkääjä ja ja pelityyliltään kahden suunnan hyökkääjä, joka pelaa useimmiten "energiapelaajana" alemmissa ketjuissa. Hän laukoo oikealta.
Veistola on Jokereiden kasvatti. Hän voitti joukkueessa C-nuorten SM-pronssia vuosina 2005 ja 2006. Kaudella 2006–2007 Veistola toimi Jokereiden A-nuorten varakapteenina. Hän debytoi samalla kaudella myös miesten peleissä pelattuaan kaksi Mestis-ottelua alle 20-vuotiaiden maajoukkueessa.
Kaudeksi 2007–2008 Veistola nostettiin Jokereiden SM-liigarinkiin. Hän pelasi suurimman osan kaudestaan kuitenkin vielä A-nuorissa. Veistola pelasi kauden aikana SM-liigassa 14 runkosarjaottelua ja kolme playoff-ottelua. Hän ei tehnyt runkosarjassa ainuttakaan tehopistettä, mutta Veistola avasi maalitilinsä SM-liigassa pronssiottelussa 5. huhtikuuta 2008 Tapparaa vastaan. SM-pronssin vei kuitenkin Tappara lukemin 3–4. Hän pelasi kauden aikana miesten pelejä myös neljä Mestis-ottelua alle 20-vuotiaiden maajoukkueessa. Myös kauden 2008–2009 Veistola pelasi lähinnä Jokereiden A-nuorissa. Otteluita SM-liigassa kertyi 11.
Veistola siirtyi kaudeksi 2009–2010 Mestis-joukkue KooKoohon, jossa ensimmäinen kokonainen kausi miesten peleissä toi 44 runkosarja- ja kymmenessä playoff-ottelussa tehot 9+5=14. Varsinkin pudotuspeleissä hyvänä alivoimapelaajana kunnoustautunut Veistola voitti kauden päätteeksi Mestis-pronssia. Kausi 2010–2011 hänellä päättyi käsimurtumaan välierissä, mutta kausi 2011–2012 Veistolalla päättyi polvivammaan jo 26. marraskuuta 2011 pelattuun otteluun hänen jouduttua LeKin Ville Laineen taklaamaksi. Veistola ehti pelata vain 22 runkosarjaottelua, mutta ne kuitenkin oikeuttivat hänet voittamaan kauden päätteeksi Mestis-pronssia.
Kaudeksi 2012–2013 Veistola siirtyi Kiekko-Vantaaseen, jonka kapteeniksi hän nousi. Veistola edusti kauden aikana Etelän joukkuetta Mestis Hockey Dayn tähdistöottelussa. Hän pelasi myös myös kahdeksan SM-liigaottelua lainalla kasvattajaseurassaan Jokereissa.
Toukokuussa 2013 Veistola siirtyi try-outille Tampereen Ilvekseen. Hän jäi kesäkuussa ilman sopimusta, mutta palasi elokuussa joukkueeseen toistamiseen try-outille. Tällä kertaa Veistolan koejakso toi lokakuussa loppukauden 2013–2014 kattavan sopimuksen. Kaikkiaan hänen ensimmäinen kokonainen SM-liigakautensa toi 47 runkosarjaottelussa tehot 6+7=13. Helmikuussa 2014 Veistola teki kaksivuotisen jatkosopimuksen Ilveksen kanssa.
Kaudeksi 2016–2017 Veistola siirtyi vuoden mittaisella sopimuksella Mestikseen perustettuun Espoo Unitediin. Hänet nimettiin joukkueen varakapteeniksi. Veistola oli 15 osumallaan Espoo Unitedin paras maalintekijä. Hän myös voitti koko Mestiksen jäähypörssin 106 minuutillaan. Veistola voitti kauden päätteeksi Mestis-pronssia.
Veistola pelasi alle 18-vuotiaiden U-18 Junior World Cupissa vuonna 2005, jolloin hän voitti pronssia. Veistola pelasi myös World U-17 Hockey Challengessa vuonna 2005.
Per Åke Laurén
Per Åke Laurén (20. toukokuuta 1879 Helsinki – 13. tammikuuta 1951) oli suomalainen Septem-ryhmään kuulunut taidemaalari. Hän oli myös opettaja, kirjailija ja kotiseutuharrastaja.
Laurénin vanhemmat olivat varatuomari Albert Verner Laurén ja Albertina Sofia Wasz. Hän kävi lyseota ja opiskeli sitten Suomen Taideyhdistyksen piirustuskoulussa 1899–1901. Laurén osallistui Suomen Taiteilijain näyttelyihin 1900-1908 sekä myöhemmin 1936 ja 1943.
Laurén toimi opettajana Taideteollisessa keskuskoulussa 1926–1951 sekä Suomen Taideyhdistyksen piirustuskoulussa 1937–1944. Hän oli jälkimmäisen koulun johtajana 1938–1941.
Laurén maalasi 1900-luvun alussa vielä humoristissävyisiä kuvia kansanelämästä, mutta oleskeltuaan Pariisissa hän alkoi siirtyä kohti modernimpaa ilmaisua. Hän kuului 1910-luvulla Septem-taiteilijaryhmään joka lähti uudistamaan Suomen maalaustaidetta neoimpressionismin hengessä. Myöhemmässä tuotannossaan Lauren keskittyi lähinnä yleensä Uudenmaan viljelysseuduilta maalattuihin värikkäisiin maisemamaalauksiin.
Laurén keräsi kansanperinnettä Helsingin pitäjän ja Espoon alueelta. Hän osallistui myös harrastajateatteritoimintaan ja kirjoitti itsekin huvinäytelmiä seuranäyttämöitä varten. Laurén käänsi ruotsiksi Aleksis Kiven teoksia ja vuonna 1918 sai Svenska teaternissa ensi-iltansa Aleksis Kiven Nummisuutarit-näytelmä nimerllä "Sockenskomakarna". Lauren oli kääntänyt näytelmän ruotsiksi, suunnitellut lavasteet ja hän myös ohjasi sen.
Timo Rinne
Timo Rinne (s. 2. toukokuuta 1988 Lahti) on suomalainen jääkiekkoilija, joka pelaa Mestiksessä Kiekko-Vantaan joukkueessa. Rinne aloitti uransa vantaalaisessa TJV:ssä ja pelasi viimeiset juniorivuotensa Jokereissa. Rinne teki ensiesiintymisensä SM-liigassa, kun kaudella 2008–2009 hän pelasi Jokereiden liigajoukkueessa kuudessa SM-liigaottelussa yhteensä 10 minuuttia. Hän vietti loput kaudesta Jokereiden A-nuorissa. Kaudeksi 2009–2010 Rinne siirtyi Kiekko-Vantaaseen.
Neuvostoliiton 8. armeija
Neuvostoliiton 8. armeija oli puna-armeijan yhtymä. Se perustettiin Novgorodin Operatiivisena Ryhmänä elokuussa 1939 ja sen nimi muutettiin 8. Armeijaksi Leningradin Sotilaspiirin sotaneuvoston 26. lokakuuta 1939 antamalla päätöksellä. Armeija siirrettiin ensin 23. syyskuuta Pihkovaan ja siitä 26. lokakuuta Petroskoihin, ja jonne se saapui lokakuun lopulla. Armeija siirrettiin Novgorodiin huhtikuun 1940 lopulla ja liitettiin osaksi Itämeren sotilaspiiriä kesällä 1940.
Talvisodan alkaessa armeija oli keskitetty Laatokan ja Repolan välille. Armeija käsitti yhteensä kuusi jalkaväkidivisioonaa ja yhden panssariprikaatin, jolloin sen vahvuus oli noin 120 000 miestä, noin 400 panssaroitua ajoneuvoa ja lähes 600 tykkiä tai kranaatinheitintä. Armeijan komentajana toimi divisioonakomentaja Ivan Nikititš Habarov. Se oli jaettu kahteen armeijakuntaan, joista LVI armeijakunta hyökkäsi Laatokan rannan suunnassa ja I armeijakunta siitä pohjoiseen.
Armeijan ensimmäisenä tehtävänä oli lyödä edessään olevat suomalaisjoukot ja edetä aluksi Karjalan radalle Sortavalan ja Joensuun tasalle. Tämän jälkeen sen olisi tullut hyökätä päävoimillaan Karjalankannaksella taistelevien suomalaisjoukkojen selustaan ja osalla voimistaan kohti keskistä Suomea.
Suomalaisten onnistuttua saartamaan kärjessä edenneet kaksi divisioonaa ja hyökkäysvaunuprikaatin puna-armeijan hyökkäys Laatokan Karjalassa pysähtyi. Neuvostoliiton Pääsotaneuvosto joutui toteamaan hyökkäyksen Suomeen epäonnistuneen muuallakin. Tästä syystä neuvostojohto perusti Suomea vastaan uuden, Luoteisen Rintaman, jolle alistettiin kaikki alueella toimivat joukot. Rintaman komentajaksi määrättiin 1.luokan armeijakomentaja Semjon Timošenko. Samalla vaihdettiin myös 8. armeijan komentajaksi armeijakuntakomentaja G. Stern ja armeijan eteläinen osa erotettiin omaksi 15. armeijaksi, jonka komentajaksi tuli armeijakomentaja M. Kovalev.
8. Armeijan joukot ottivat osaa Luoteisrintamalla osaa saksalaisten Panssariryhmä 4:n torjuntaan.
Armeijankomentajana oli 22. kesäkuuta 1941 kenraalimajuri P. P. Sobennikov ja komissaarina S. I. Shabalov. Esikuntapäällikkönä oli kenraalimajuri G. A. Larionov.
Armeijaan kuuluivat:
8. Armeija lakkautettiin syyskuussa 1945, jolloin siitä muodostettiin Länsi-Siperian sotilaspiirin esikunta Novosibirskiin.
Belgian pääministeri
Belgian pääministeri on Belgian hallituksen päämies vuodesta 1831. Belgialaisten kuningas nimittää pääministerin. Nykyinen pääministeri on Charles Michel vuodesta 2014.
Janne Kolehmainen
Janne Kolehmainen (s. 22. maaliskuuta 1986 Lappeenranta) on suomalainen jääkiekkoilija, joka pelaa SM-liigajoukkue JYPissä. Häntä on luonnehdittu pelityyliltään voimahyökkääjäksi, joka on tunnettu hyvästä kahden suunnan pelaamisestaan ja hieman fyysisestä vastustajaa ärsyttävistä otteistaan.
Kolehmainen on Saimaan Pallon kasvatti. Hän voitti kaudella 2003–2004 joukkueen A-nuorten sisäisen tehotilaston lukemalla +7. Kolehmainen teki samalla kaudella myös SM-liigadebyyttinsä. Hän pelasi ensimmäisen SM-liigaottelunsa 17-vuotiaana 29. tammikuuta 2004 vieraissa Helsingin IFK:ta vastaan. Kaikkiaan Kolehmainen pelasi kauden aikana SM-liigassa kuusi ottelua. Varsinaisella tulokaskaudellaan 2004–2005 hän pelasi 29 runkosarjaottelua tehopistein 1+1=2. Kolehmaisen liigauran avausmaali syntyi 2. lokakuuta 2004 vieraissa Tapparaa vastaan.
Ottawa Senators varasi Kolehmaisen neljännellä kierroksella 115. pelaajana . Kaudella 2005–2006 hän murtautui SM-liigaan, vaikkakin vahvisti kevätkaudella myös SaiPan A-nuoria. Maaliskuussa 2006 Kolehmainen teki kaksivuotisen jatkosopimuksen SaiPan kanssa. Kausi 2006–2007 oli hänelle ensimmäinen kokonainen SM-liigassa ja se toi Kolehmaiselle 50 runkosarjaottelussa tehot 4+5=9. Kaudella 2007–2008 hän nousi SaiPan varakapteeniksi.
Kaudeksi 2008–2009 Kolehmainen siirtyi kaksivuotisella sopimuksella Hämeenlinnan Pallokerhoon. Toisella kaudellaan 2009–2010 hän nousi joukkueen varakapteeniksi ja voitti kauden päätteeksi SM-hopeaa. Maaliskuussa 2010 Kolehmainen teki kaksivuotisen jatkosopimuksen HPK:n kanssa. Kaudella 2010–2011 hän teki SM-liigan yhden kauden piste-ennätyksensä tehoilla 12+9=21. Kolehmainen oli HPK:n toiseksi paras maalintekijä Juuso Puustisen jälkeen. Hän teki liigauransa ensimmäisen kypärätempun 28. lokakuuta 2010 joukkueen 8–2-murskavoittoon päättyneessä ottelussa Turun Palloseuraa vastaan. Kolehmainen palkittiin ottelun "Ilta-Sanomien" kolmen tähden tähtipelaajana. Kaudella 2011–2012 hän oli 11 osumallaan HPK:n kolmanneksi paras maalintekijä.
Kolehmainen jatkoi kaudella 2012–2013 uraansa kolmevuotisella sopimuksella Kalevan Pallon riveissä. Niiden jälkeen hän siirtyi kaudeksi 2015–2016 kaksivuotisella sopimuksella JYPiin. Hänen kauteensa mahtui myös parin kuukauden mittainen loukkaantuminen, jonka vuoksi Kolehmainen pelasi runkosarjassa vain 31 ottelua. Kauden 2016–2017 päätteeksi hän voitti SM-pronssia. Kaudella 2017–2018, 25. elokuuta 2017 Mestarien liigan ottelussa sveitsiläistä EV Zugia vastaan Kolehmainen teki JYPille CHL:n historian nopeimman maalin, kun ottelua oli pelattuna vain kahdeksan sekuntia. Hänen ennätyksensä rikkoontui kuitenkin jo seuraavana päivänä, kun ruotsalaisen Malmö Redhawksin Rhett Rakhshani teki joukkueelleen ottelun avausmaalin jo viidessä sekunnissa. Kolehmainen voitti CHL:n mestaruuden.
Kolehmainen pelasi alle 20-vuotiaiden MM-kilpailuissa vuosina 2005 ja 2006, joista jälkimmäinen turnaus päättyi pronssiin. Hän pelasi myös alle 18-vuotiaiden MM-kilpailuissa vuonna 2004.
James Bourne
James Elliot Bourne (s. 13. syyskuuta 1983 Southend, Essex, Englanti, Iso-Britannia) lauloi ja soitti kitaraa englantilaisessa Busted-yhtyeessä johon kuuluivat myös Charlie Simpson ja Matt Willis. Vuonna 2005, Bustedin hajottua Bourne perusti uuden bändin Son of Dork. Son of Dorkissa olivat mukana bändikaverit Danny Hall, Chris Leonard, David Williams ja Steve Rushton. Hänellä on myös ollut sooloura: Future Boy, milloin hän sävelsi ja lauloi electronica - tyylisiä kappaleita. 11 marraskuuta vuonna 2013, Bourne ilmoitti että hän ja Bustedin basisti Matt Willis liittyisivät yhteen McFlyn kanssa, perustaakseen uuden "supergroupin". Uusi bändi tunnettiin nimellä McBusted, ja pojat kirjoittivat yhden albumin ("McBusted"). McBusted kiersi maailmaa ja teki musiikkia 2 vuotta, kunnes Simpson tuli takaisin kuvioihin, ilmoittaen että Busted perustettaisiin uudelleen. Vuoden 2015 lopussa, McBusted hajosi takaisin kahdeksi bändiksi: McFlyksi (Tom Fletcher, Danny Jones, Harry Judd & Dougie Poynter) ja Bustediksi (James, Matt Willis & Charlie Simpson). Nykyään, Bourne kirjoittaa Bustedin kolmatta studioalbumiaan Simpsonin sekä Willisin kanssa, ja bändi on jo kiertänyt englantia "Pigs Can Fly Tour 2016" kiertueellaan. Kolmas albumi ilmestyy vuoden 2016 loppupuolella.
James on myös kirjoittanut kolme musikaalia Elliot Davisin kanssa: (Perustuu Bournen toisen bändin, Son Of Dorkin albumiin, "Welcome To Loservilleen"), "Out There: The Musical" ja "Murder at the Gates". "Loserville" oli suurin ja suosituin näistä. Bourne on esiintynyt myös televisiossa. Hän esiintyi yhdessä "London's Burning" televisiodraamasarjan jaksossa, missä hän esitti nuorta Lontoolaista teinipoikaa, kuka aiheutti ongelmia tyttöpartion kokoontumispaikan ulkopuolella kavereidensa kanssa. Samassa jaksossa hän myös varasti paloauton, ajaen kolarin.
James syntyi Rochfordissa, 13 syyskuuta vuonna 1983, mutta hänen vanhempansa muuttivat Southendiin kun hän oli kymmenen kuukautta vanha. Bournen perheeseen kuuluvat vanhemmat Peter ja Maria Bourne. Jamesillä on myös kolme sisarusta, Nick, Chris ja Melissa. Jamesin vanhempi veli Nick on esiintynyt muutamassa Bustedin musiikkivideossa, kuten ”You Said No” ja ”Who's David?”. Chris, joka on nuorin veli, esiintyy Bustedin musiikkivideossa ”Year 3000”. Bournen veljessarjan nuorin on myös ollut osa Hollywood Ending - nimistä Amerikkalaista pop-yhtyettä, ja nykyään tekee rap- ja pop-musiikkia nimillä "Dirty Brit" sekä "Chris Bourne".
Bourne kirjoitti suurimman osan Bustedin kahden albumin kappaleista yhdessä Simpsonin, Willisin ja Tom Fletcherin (McFly) kanssa. Bourne on auttanut McFlyn poikia muutamassa biisissä lähes joka levyllä. Hän on myös auttanut muita bändejä sanoituksissa, mm. Jonas Brothersia.
Poijulan koulu
Poijulan koulu oli Pudasjärven Poijulan kylässä sijainnut peruskoulu. Koulu rakennettiin vuonna 1955. Koulun oppilaat tulivat Poijulasta, Pintamosta, Haisuvaarasta, Iinattijärveltä sekä Valkista. Nykyisin kyseisten kylien oppilaiden opetukset hoitaa Hirvaskosken koulu.
Keväällä 2009 koulussa oli oppilaita 21. Koulu lakkautettiin syksyllä 2009.
Kalastushallitus
Kalastushallitus oli Suomessa 1918–1923 toiminnassa ollut keskusvirasto, jonka toimipaikka sijaitsi Helsingissä. Se perustettiin 19. heinäkuuta 1918 ja se oli aluksi senaatin ja sen maataloustoimituskunnan alainen. Senaatin nimeksi tuli 27. marraskuuta 1918 valtioneuvosto ja samalla maataloustoimituskunnasta tuli maatalousministeriö.
Kalastushallituksen tehtävänä oli seurata kalastuselinkeinon kehitystä ja valvoa sen tarpeita, tehdä aloitteita elinkeinon edistämiseksi sekä kohottaa ja turvata kalastajien taloudellinen asema. Lisäksi se ohjasi ja tarkasti kalatalouden opetusta ja neuvontaa, edisti kalastushoitoyhdistysten ja kalastuskuntien perustamista sekä edisti kalanviljelystä, kalatalouden tutkimusta ja koetoimintaa. Kalastushallitus järjesti myös kalanistutuksia, edisti kalastusalusten ja pyydysten valmistusta, järjesti kalakauppaa sekä edisti kalasäilyketeollisuutta. Kalastajien ja kalastusvälineiden vakuutusten aikaansaaminen ja tilastojen laadinta kuuluivat niin ikään kalastushallituksen tehtäviin.
Kalastushallituksen puheenjohtajana toimi ylijohtaja ja jäseninä kaksi kalastusneuvosta ja asessori. Näiden lisäksi viraston henkilökuntaan kuului kaksi apulaiskalastusneuvosta, notaari ja tarpeellinen määrä virastoapulaisia eli toimisto- ja laboratorioapulaisia ja puhtaaksikirjoittajia.
Keskusviraston ylijohtajana toimi koko sen toiminta-ajan filosofian tohtori Toivo Järvi (1877–1960), joka toimi vuodet 1924–1947 maataloushallituksen kalataloudellisen tutkimustoimiston johtajana. Kalastushallituksen asessori oli William Wallenius.
Kalastushallitus oli kolleginen virasto, jossa äänestykseen joutuneet asiat ratkaisi äänten enemmistö ja äänten mennessä tasan puheenjohtajan mielipide. Viraston istunnoissa puhetta johti ylijohtaja tai hänen poissa ollessaan virkaiältään vanhin jäsen. Kalastushallitus oli päätösvaltainen, kun istunnossa oli puheenjohtajan lisäksi paikalla kaksi jäsentä. Myös apulaiskalastusneuvokset ottivat osaa istuntoihin, kun heidän esittelemiään asioita käsiteltiin ja niistä päätettiin. He saivat ottaa osaa myös äänestyksiin. Lisäksi istuntoihin oli mahdollista kutsua äänivallattomia asiantuntijoita, joille maksettiin korvaus voimassa olleen matkustussäännön mukaan.
Muutosta viraston päätöksiin ja määräyksiin oli mahdollista hakea valittamalla senaatin talousosastoon 30 päivän kuluessa asian tiedoksi saannista.
Viraston moottoripursien hankkimiseen ja ylläpitoon tarvittavan määrärahan päätti vuosittain senaatti. Viraston alaisina viranomaisina toimivat kalastustarkastajat ja kalastusmestarit. Tammikuussa 1919 kalastushallitukseen siirrettiin aiemmin elintarvehallituksen toimialaan kuuluneet kalapörssien perustaminen sekä kalojen ja kalatuotteiden kauppaa ja maastavientiä koskeneet asiat.
Kalastushallituksen toiminta päättyi, kun vuoden 1924 alussa aloitti toimintansa uusi virasto, maataloushallitus. Maataloushallituksessa kalataloutta, sen opetusta ja neuvontaa sekä kalavesien hoitoa koskeneet asiat käsitteli kalatalousosasto. Kalatalouden tutkimustoiminnasta huolehti maataloushallituksen kalataloudellinen tutkimustoimisto.
Thomas Stenbäck
Thomas Stenbäck (25. tammikuuta 1713 Lyyskilän kylä, Laihia – 27. kesäkuuta 1776 Liminka) oli suomalainen pappi.
Stenbäck oli Raahen-Salon kirkkoherrakunnan pitkäaikainen kirkkoherra vuosina 1757–1773. Hän oli syntyisin Laihialta, ja hänen isänsä oli pappi Joosef Stenbäck. Thomas Stenbäck aloitti työuransa 24-vuotiaana Ilmajoella Etelä-Pohjanmaalla kappalaisena ja oli myös edustajana valtiopäivillä 1750-luvulla. Luonteeltaan hän oli ahkera, jyrkkä, suorapuheinen ja omalla kannallaan pysyvä sekä monipuolinen ja laajasti oppinut kulttuurihenkilö. Hänen Raahen-Salon kirkkoherran virkakautensa alkupuolelle ajoittuu Raahen-Salon kirkkoherrakunnan niin sanottu suuri kirkkoriita. Kirkkoherrana ollessaan hän kunnostautui myös paikkakunnan historian tutkijana ja kirjoitti ruotsiksi ensimmäisen Saloisten ja Raahen alueen historiikin "Historiallisia kuvauksia Raahesta ja Saloisista", joka perustuu osittain vanhempaan salolaiseen käsikirjoitukseen, niin sanottuun "Codex Peitziukseen". Martti Levón suomennutti Stenbäckin teoksen vuonna 1970 ja kirjoitti siihen esipuheen. Stenbäckin johdolla kunnostettiin Saloisten kirkkoherran pappila Mikkelä, jonka vanhempi päärakennus eli nykyinen renkitupa on rakennettu juuri Stenbäckin aikana. Stenbäck nimitettiin Limingan kirkkoherraksi vuonna 1773, ja hän siirtyi Liminkaan rovastin arvonimen saatuaan 1774, mutta kuoli jo vuonna 1776.
Luettelo nyrkkeilyn kiistattomista mestareista
Tämä on lista nyrkkeilyn kiistattomista mestareista.
Ei yhtään kiistatonta mestaria
Kiistattomia mestareita ei ole ollut.
Antti Kinnunen
Anders August (Antti Aukusti) Kinnunen (19. toukokuuta 1903 Saloinen – 16. tammikuuta 1979 Raahe) oli suomalainen poliitikko. Hän toimi SKDL:n kansanedustajana vuosina 1951–1957 ja 1962–1969.
Antti Kinnunen oli syntyisin Pohjois-Pohjanmaalta Saloisten Mattilanperältä Kinnusen talosta. Hän työskenteli 1926–1930 Kanadassa, jossa tutustui kommunismiin. Suomeen hän palasi vuonna 1930 viljelemään kotitilaansa Kinnusta. Sotien jälkeen hän liittyi SKDL:ään ja toimi vuosina 1947–1949. Hän toimi kansanedustajana vuosina 1951–1957 ja 1962–1969. Presidentin valitsijamiehenä hän oli kolme kertaa vaaleissa 1950, 1956 ja 1962. Hän oli mukana Saloisten kunnallispolitiikassa muun muassa valtuuston puheenjohtajana ja monissa luottamustoimissa.
Antti Kinnunen oli myös vaikuttamassa Rautaruukin terästehtaan saamiseen Saloisiin. Hän sai kunnallisneuvoksen arvon vuonna 1972. Häntä arvostettiin paikkakunnalla laajasti yli puoluerajojen.
Trainz
Trainz, eli Trainz Railroad Simulator tai Trainz Railway Simulator on australialaisen Auranin kehittämä junasimulaatiopelisarja, jonka ensimmäinen versio julkaistiin vuonna 2001.
Peleissä on kolme erilaista pelimuotoa: Driver, Surveyor ja Railyard.
Nisse-polkka
Nisse-polkka (alkuperäiseltä nimeltä "Tomtepolka") on joululaulu, jonka on säveltänyt Henning Köie . Suomalaiset sanat on tehnyt Sauvo Puhtila, ja ne alkavat: "On vilinää melskettä, helinää helskettä pienten tiukujen..." Ensimmäisenä suomenkielisen kappaleen on esittänyt Jorma Ikävalko. Tunnetuin suomenkielinen versio lienee lauluyhtye Sing Song Sistersin levytys vuodelta 1957. Nisse-polkka on mukana myös Saukin ja Pikkuoravien sikermässä "Pikkuoravien joulupotkuri 2" vuodelta 1964.
Albert Speer (nuorempi)
Albert Speer nuorempi (29. heinäkuuta 1934 Berliini – 15. syyskuuta 2017 Frankfurt am Main) oli saksalainen arkkitehti ja kaupunkisuunnittelija. Vuodesta 1977 lähtien hän toimi Kaiserslauternin yliopiston kaupunkisuunnittelun professorina.
Speer oli Frankfurt am Mainissa vuonna 1984 perustamansa AS&P – Albert Speer und Partner -arkkitehtitoimiston perustaja ja hallituksen puheenjohtaja. Jo ennen AS&P:n perustamista Speer oli menestynyt alallaan oman toimistonsa kautta ja toiminut erityisesti Saudi-Arabiassa. Ensimmäisen kansainvälisen palkintonsa hän voitti jo vuonna 1964. Albert Speer und Partner työllistää yli 100 työntekijää on ja yksi suurimmista sekä arvostetuimmista arkkitehti- ja kaupunkisuunnittelutoimistoista Saksassa. Speer oli myös kansainvälisesti arvostettu työssään. Hänen yrityksensä suuria projekteja ovat olleet muun muassa Hannoverissa vuonna 2000 järjestetty maailmannäyttely Expo 2000, Shanghain ”International Automobile City” ja Pekingin olympialaisten rakennelmat. Albert Speer und Partner onkin keskittynyt viime aikoina paljon Kiinan kasvavaan infrastruktuuriin ja yhtiön toinen pääkonttoreista sijaitseekin Shanghaissa.
Speerin suunnitelmat Pekingin uudistamiseksi ennen olympialaisia herättivät huomiota, ja niitä verrattiin hänen isänsä Berliinin-suunnitelmiin.
Speer oli arkkitehti kolmannessa polvessa. Hänen isänsä oli natsi-Saksan pääarkkitehti ja varusteluministeri Albert Speer ja isoisänsä arkkitehti Albert Friedrich Speer. Hän syntyi vuosi Hitlerin valtaannousun jälkeen, eikä juuri tuntenut isäänsä, joka oli vankilassa lähes koko Albert Speer nuoremman lapsuuden ajan.
Kamen no Kokuhaku
仮面の告白, "kamen no kokuhaku" (Erään naamion tunnustuksia) on Yukio Mishiman ensimmäinen kirja, joka julkaistiin vuonna 1949. Siitä julkaistiin katkelma Kai Niemisen kääntämänä vuonna 1983 Veikko Polameren toimittamassa japanilaisten kertomusten kokoelmassa "Shōsetsu: japanilaisia kertojia".
Lesnoje
Lesnoje () on kylä ja maalaiskunta Tverin alueella Venäjällä. Se sijaitsee 191 kilometriä Tveristä pohjoiseen lähellä Novgorodin alueen rajaa. Kylä on Lesnojen piirin keskus. Asukkaita keskuskylässä oli 1 666 henkeä, Lesnojen kylän maalaiskunnassa 2 194 ja koko Lesnojen piirissä 5 252 henkeä (vuonna 2010).
Paikalla sijainnut Smerdynin pogosta mainitaan ensimmäisen kerran vuonna 1545. 1600-luvulla sen lähikyliin asettui asumaan tverinkarjalaisia. Vuonna 1930 kylä sai nimen Lesnoje. Nykyään siellä toimii maatalous- ja puunhankintayritys.
Ichirō Abe
Ichirō Abe (, s. 1923) on japanilainen judoka. Abea pidetään yhtenä Suomen judon isistä. Hän on muun muassa graduoinut tasokokeessa Väinö Haukan Suomen ensimmäisen 1. danin mustan vyön judossa. Japanin judon päädojo myönsi vuonna 2006 Abelle judossa 10. danin arvon.
Suomalaiset tapasivat Ichiro Aben ensimmäistä kertaa 1960 Tanskassa Vingstendin judoleirillä. Abe toimi, Euroopassa ollessaan, Kodokanin edustajana. Opetuksessaan Abe painotti perustekniikoiden puhtautta ja merkitystä.
Montenegron jalkapalloliiga
Montenegron jalkapalloliiga on Montenegron jalkapallon korkein sarjataso. Liiga perustettiin Montenegron itsenäistyttyä vuonna 2006. Liiga toimii Montenegron jalkapalloliiton alaisuudessa. Vuosina 2003-2006 Montenegron liiga oli toinen Serbia ja Montenegron
kakkosliigan kahdesta divisioonasta.
kaudelle 2010–2011:
Reunustraakkipuu
Reunustraakkipuu ("Dracaena marginata") on "Dracaena"-sukuun kuuluva kasvi.
Reunustraakkipuun runko on harmahtavan ruskea. Sen pintaa peittävät vanhempien lehtien kannoista jääneet suomut. Lehdet kasvavat ananasmaisena töyhtönä kasvin latvassa. Ne ovat 2–7 cm leveitä, 30–90 cm pitkiä ja keskeltä vihreitä, reunoilta punaisia. Koko kasvi voi kasvaa hitaasti 2–5 metrin korkuiseksi.
Reunustraakkipuu on kotoisin Madagaskarilta, mutta sitä viljellään huone- ja koristekasvina laajoilla alueilla. Se pärjää ulkona alueilla, missä lämpötila ei laske alle 15 asteen.
Reunustraakkipuu pärjää vähemmällä valolla kuin monet muut traakkipuut. Sitä lannoitetaan niukasti, ja talvella olisi hyvä saada lämpötila laskemaan 15–20 asteen välille, suihkuttaa hiukan ja kastella entistä vähemmän.
Reunustraakkipuulla on tutkimusten mukaan virkistävä vaikutus huoneilmaan, sillä se kykenee poistamaan eräitä haitallisia kemikaaleja ilmasta. Koirille ja kissoille reunustraakkipuu on myrkyllinen.
Tuoksutraakkipuu
Tuoksutraakkipuu ("Dracaena fragrans" syn. "Dracaena deremensis") on traakkipuiden ("Dracaena") sukuun kuuluva kasvilaji.
Sitä kasvaa luonnonvaraisena Länsi-Afrikassa sekä Tansaniassa ja Sambiassa. Sen lehdet ovat 45-90 cm pitkiä, ja itse kasvi kasvaa hitaasti kuusimetriseksi. Kukat ovat valkoiset, tuoksuvat ja kasvavat terttuina. Niistä kehittyy punaoransseja marjoja.
Delémont
Delémont () on Juran kantonin pääkaupunki Luoteis-Sveitsissä. Delémontissa on vajaat 13 000 asukasta.
Delémont sijaitsee Juravuoristossa. Kaupungin läpi virtaa Sornejoki, joka yhdistyy Reinin sivujokeen, Birsiin, kaupungin itäpuolella.
Moottoritie A16 Bielistä Ranskaan kulkee Delémontin kautta.
Carl Wargh (vanhempi)
Carl (Calle) Anders Volter Wargh (sukunimi aik. Nyman; 21. maaliskuuta 1895 Vaasa – 10. maaliskuuta 1937) oli suomalainen taidemaalari.
Warghin vanhemmat olivat laivanvarustaja Anders Nyman ja Sofia o.s. Schoultz. Hän opiskeli Münchenin kuninkaallisessa taideakatemiassa vuosina 1913–1914 sekä André Lhoten johdolla Pariisissa vuonna 1920.
Wargh oli opettajana Vapaassa taidekoulussa 1930-luvulla yhdessä Erkki Kuloveden ja William Lönnbergin kanssa. Hän oli naimisissa taiteilija Meri Genetzin kanssa.
Teresa Orlowski
Teresa Orlowski (s. 29. heinäkuuta 1953 Wrocław) on puolalaissyntyinen, Saksassa pornonäyttelijänä aloittanut pornotuottaja.
Orlowskin perhe muutti Krakovaan hänen ollessaan vuoden vanha. Vuonna 1979 hän muutti Saksaan. Hän työskenteli siellä tarjoilijana ja lihan tarkastajana. Ensimmäistä kertaa hän esiintyi pornofilmissä 30 -vuotiaana Joey Silveran tähdittämässä elokuvassa "Go For It".
Orlowski avioitui vuonna 1982 tuottaja Hans Moserin kanssa, liitto päätyi eroon vuonna 1989.
Jääkiekon SM-liigakausi 1975–1976
Kaudella 1975-1976 Suomen jääkiekon pääsarja pelattiin ensimmäistä kertaa SM-liigan nimellä, jolloin SM-liiga korvasi aiemman SM-sarjan. Suurin muutos aiempiin kausiin oli se, että mestaruus ratkaistiin runkosarjan jälkeen pelattavilla pudotuspeleillä. SM-liigassa pelattiin kymmenen joukkueen nelinkertainen runkosarja, jonka neljä parasta joukkuetta selviytyivät välieriin. Sarjassa sijoille 9-10 sijoittuneet joutuivat karsimaan SM-liigapaikastaan I-divisioonan parhaita vastaan.
Runkosarjan voitti Turun Palloseura, joka voitti myös mestaruuden voitettuaan finaaleissa Tapparan. Kolmanneksi sijoittui Porin Ässät. Runkosarjan pistepörssin voitti Tapparan Martti Jarkko. Pudotuspelien pistepörssin voittivat HIFK:n Timo Parkkonen ja Ässien Rauli Levonen. Sarjasta putosi karsintojen kautta Vaasan Sport. FoPS onnistui säilyttämään karsinnoissa sarjapaikkansa. Liigaan nousi Lahden Kiekkoreipas.
Neljä parasta joukkuetta välieriin, kaksi heikointa liigakarsintaan.
Uusinta toisesta SM-liigapaikasta: Kärpät – Kiekkoreipas 3–4 jatkoajalla.
Kiekkoreipas nousi SM-liigaan, josta putosi Sport. FoPS säilytti SM-liigapaikkansa.
Erkki Kulovesi
Erkki Ferdinand Kulovesi (ent. Ringbom; 2. huhtikuuta 1895 Tampere – 9. helmikuuta 1971 Helsinki) oli suomalainen taidemaalari ja taidegraafikko.
Kuloveden vanhemmat olivat räätälimestari Oskari Sakarias Kulovesi ja Ida Matilda Wilenius, ent. Iso-Ranta. Hänen vanhempi veljensä oli psykoanalyysin pioneerina Suomessa toiminut lääkäri Yrjö Kulovesi. Erkki Kulovesi pääsi ylioppilaaksi 1915 ja opiskeli aluksi lakia Helsingin yliopistossa. Hän siirtyi kuitenkin pian taiteen pariin, ja hän opiskeli Helsingin yliopiston piirustussalissa 1915–1917 Eero Järnefeltin johdolla sekä 1917 Suomen taideyhdistyksen piirustuskoulussa Albert Gebhardin johdolla. Vuosina 1919–1927 Kulovesi oleskeli useaan otteeseen Ranskassa, missä hän opiskeli Pariisissa Académie Colarossissa, Académie Modernessa, Académie Ransonissa ja Académie André Lhotessa. Erityisesti André Lhoten uusasiallinen vaikutus näkyi Kuloveden tuotannossa.
Kulovesi oli opettajana Suomen taideyhdistyksen piirustuskoulussa 1927–1929 ja toimi Helsingin yliopiston piirustussalin piirustusmestarina 1935–1962. Hän oli myös vakinaisena opettajana Vapaassa taidekoulussa vuodesta 1937. Kulovesi oli Suomen Taiteilijaseuran johtokunnan jäsenenä, sihteerinä ja puheenjohtajana, Suomen Taidegraafikkojen johtokunnan jäsenenä ja puheenjohtajana, Suomen Taideakatemian hallituksen jäsenenä sekä Nordisk Grafik Unionin presidenttinä 1965–1966. Ensimmäisen näyttelynsä Kulovesi piti Tampereella 1919 mutta hän muutti pysyvästi Helsinkiin 1927.
Kulovesi tunnettiin erityisesti muoto- ja henkilökuvamaalarina. Hän teki 1930-luvulla myös metalligrafiikkaa, mutta suurin osa Kuloveden grafiikkalevyistä tuhoutui, kun hänen ateljeensa vaurioitui Helsingin pommituksissa helmikuussa 1944. Kuloveden maalausten värimaailma oli vielä 1920-luvulla tummasävyinen ja voimakas, mutta myöhemmin värit muuttuivat keveämpään suuntaan pastellimaisiksi ja harsomaisiksi.
Kulovesi sai Pro Finlandia -mitalin 1959 ja professorin arvonimen 1964.
Marc Andreessen
Marc Andreessen (s. 9. heinäkuuta 1971 Cedar Falls, Iowa) on yhdysvaltalainen ohjelmistosuunnittelija ja liikemies.
Andreessen oli luomassa ensimmäistä graafista WWW-selainta Mosaicia. Myöhemmin hän oli perustamassa Netscapea.
Andreessen opiskeli University of Illinois at Urbana-Champaignissa. Hän myös työskenteli yliopiston National Center for Supercomputing Applicationsissa.
Andreessen kehitti Mosaicin yhdessä Eric Binan kanssa vuonna 1993. Netscapen hän perusti Jim Clarkin kanssa vuonna 1994. Andreessen oli myymässä Netscapea AOL:lle vuonna 1998. Hän jätti yhtiön vuonna 2001.
Andreessen on myöhemminkin ollut mukana useiden yritysten toiminnassa. Hän vaikuttaa nykyisin lähinnä sijoittajana ja hallitusten jäsenenä.
Jääkiekon SM-liigakausi 1976–1977
Jääkiekon SM-liigan kausi 1976-1977 oli järjestykseltään SM-liigan toinen kausi. Sarjaassa pelattiin kymmenen joukkueen nelinkertainen runkosarja, jonka jälkeen neljä parasta jatkoivat pudostuspeleihin ja kaksi viimeistä joutuivat SM-karsintasarjaan kahden I-divisioonan parhaan kanssa. Mestaruuden voitti Tappara, hopeaa sai TPS ja pronssia KooVee. Runkosarjan voitti Tappara. Liigasta putosi FoPS.
Neljä parhaiten sijoittunutta joukkuetta välieriin, kaksi heikointa liigakarsintaan.
Uusinta: Kärpät - FoPS 9-3.
Lukko säilyi ja Kärpät nousi SM-liigaan. FoPS putosi I-divisioonaan.
Jääkiekon SM-liigakausi 1977–1978
Jääkiekon SM-liigan kausi 1977-1978 oli järjestykseltään SM-liigan kolmas kausi. Sarjassa pelattiin kymmenen joukkueen nelinkertainen runkosarja, jonka jälkeen pelattiin neljän parhaan pudotuspelit. Kaksi viimeistä joutuivat SM-liigakarsintaan kahden I-divisioonan parhaan joukkueen kanssa. Mestaruuden voitti Ässät, hopeaa sai Tappara ja pronssia TPS.
Neljä parasta välieriin, kaksi heikointa SM-liigakarsintaan.
Lukko ja Jokerit säilyivät liigassa.
Jääkiekon SM-liigakausi 1978–1979
Jääkiekon SM-liigan kausi 1978–1979 oli järjestykseltään SM-liigan neljäs kausi. Sarjassa pelattiin kymmenen joukkueen nelinkertainen runkosarja, jonka jälkeen pelattiin neljän parhaan pudotuspelit. Kaksi viimeistä joutuivat SM-liigakarsintaan kahden I-divisioonan parhaan joukkueen kanssa. Mestaruuden voitti Tappara, hopeaa sai Ässät ja pronssia TPS. Runkosarjan voitti Ässät.
Neljä parasta välieriin, kaksi heikointa SM-liigakarsintaan.
Kärpät ja KooVee säilyivät SM-liigassa.
Jääkiekon SM-liigakausi 1981–1982
Jääkiekon SM-liigan kausi 1981-1982 oli järjestykseltään SM-liigan seitsemäs kausi. Mestaruuden voitti Tappara, hopeaa sai TPS ja pronssia HIFK. Runkosarjan voitti TPS.
Runkosarjan pistepörssin voitti Reijo Leppänen, TPS 33+37=70Pudotuspelien paras pistemies oli Juha Nurmi, Tappara 10+6=16
Kathryn Cressida
Kathryn Cressida (s. 1. maaliskuuta 1968 Long Beach, Kalifornia) on yhdysvaltalainen ääninäyttelijä, joka tunnetaan parhaiten roolistaan Dee Deenä piirrossarjasta Dexterin laboratorio.
Cressida syntyi Long Beachissa ja opiskeli myöhemmin Berkeleyn yliopistossa, josta hän valmistui vuonna 1992. Pian hänen näyttelijän uransa sai alkunsa hänen esiinnyttyään televisiosarjassa Murhasta tuli totta vuonna 1994. Sarjan jälkeen Cressida esiintyi vielä sarjoissa , Paparazzi vasten tahtoaan, Babylon 5 ja Caroline vuoteen 1997 asti, jonka jälkeen hän ryhtyi täysipäiväiseksi ääninäyttelijäksi saatuaan ensimmäisen merkittävän ääniroolin Emmy-ehdokkuuden saaneessa piirrossarjassa Dexterin laboratorio. Sarjassa Cressida toimi Dee Deen äänenä sarjan toisella ja neljännellä tuotantokaudella, kun taas Allison Moore oli hahmon äänenä ensimmäisellä ja kolmannella tuotantokaudella.
Sarjan jälkeen Cressida on tehnyt lukuisia äänirooleja videopeleihin, toiminut kaksoisäänenä Hollywood-näyttelijöiden kuten Kim Basingerin, Joan Cusackin, Claire Danesin ja Nicole Kidmanin erilaisissa projekteissa, kuten leluissa, videopeleissä ja Disneyn levyillä. Lisäksi Cressida toimii kuuluttajaäänenä ESPN:lle ja on Disneyn The Haunted Mansion -huvipuistolaitteessa ullakon morsiamen (attic bride) äänenä, kun Julia Lee toimii morsiamen kasvon äänenä. Cressida opettaa myös Burbankissa julkisuuden henkilöiden imitointia.
Ján Jaško
Ján Jaško (s. 20. kesäkuuta 1959 Nitra, Tšekkoslovakia) on slovakialainen jääkiekkovalmentaja ja entinen jääkiekkohyökkääjä.
Pelaajaurallaan Jaško pelasi muun muassa kymmenen kautta Tšekkoslovakian jääkiekkoliigan HC Slovan Bratislavassa ja seitsemän kautta Suomessa eri sarjatasoilla. Suomessa Jaško edusti II- ja I-divisioonassa pelannutta Kalajoen Junkkareita. Lisäksi kaudella 1993–1994 hän pelasi yhden ottelun SM-liigaa KalPassa.
Quebec Nordiques varasi Jaškon vuonna 1982.
Pelaajauransa jälkeen Jaško on toiminut valmentajana Unkarin ja Slovakian pääsarjoissa, minkä lisäksi hän toimi Junkkareiden päävalmentajana Suomi-sarjassa kaudella 2008–2009. Lisäksi hän on kuulunut Slovakian maajoukkueen valmennustiimiin sekä toiminut Unkarin maajoukkueen päävalmentajana.
Junkkarit on jäädyttänyt Jaškon pelinumeron 21.
Jaškon poika Tomáš Jaško on myös jääkiekkoilija. Ján Jaškolla on myös nuorempi poika Niki Jaško, joka pelaa jääkiekkoa.